21 घंटे बाद भी नहीं बुझी, 6 कॉम्प्लेक्स की सैकड़ों दुकानें जलीं; 1 मिसिंग
Kanpur Hamraj Complex Fire Accident Latest Updates कानपुर के बांसमंडी स्थित एआर टावर में देर रात 1.30 बजे शॉर्ट सर्किट से भीषण आग लग गई। आग की चपेट में आने से 6 कॉम्प्लेक्स की करीब 800 दुकानें पूरी तरह से जलकर राख हो गईं।
कानपुर के बांसमंडी स्थित एआर टावर में रात करीब 1 बजे शॉर्ट सर्किट से भीषण आग लग गई। आग की चपेट में आने से 6 कॉम्प्लेक्स की करीब 800 दुकानें पूरी तरह से जलकर राख हो गईं। जिससे अरबों रुपए के नुकसान होने की आशंका है। आग लगने की जानकारी मिलते ही पूरा प्रशासन हरकत में आ गया।
सेना, एयरफोर्स, पुलिस और फायर ब्रिगेड के जवानों ने मोर्चा संभाला है। कानपुर, उन्नाव, लखनऊ समेत आस-पास के कई जिलों की 50 से ज्यादा फायर ब्रिगेड की गाड़ियां आग बुझाने में लगी हैं। होलसेल मार्केट में लगी आग 21 घंटे बाद भी नहीं बुझाई जा सकी है। ग्राउंड फ्लोर में लगी आग अभी बुझी नहीं है।
फायर ब्रिगेड की टीम आग बुझाने का प्रयास कर रही है। वहीं, बेसमेंट में करीब 5 फीट तक पानी घर गया है, उसे निकालने के लिए नगर निगम की गाड़ी पहुंची है। कॉम्प्लेक्स में रुके एक शख्स के मिसिंग होने की जानकारी सामने आई है। अधिकारियों का कहना है कि आग बुझने के बाद ही उसके बारे में कुछ जानकारी मिल सकेगी।
तेज हवाओं से विकराल हुई आग
आग सबसे पहले एआर टावर में दुकानों के बाहर रखे सामान में लगी। तेज हवाओं के कारण आग ने पल भर में ही कई दुकानों को अपनी चपेट में ले लिया। इसके बाद देखते ही देखते पूरा तीन मंजिला टावर धधकने लगा। इसके बाद आग हमराज कॉम्प्लेक्स, नफीस टावर, अर्जन कॉम्प्लेक्स, मसूद कॉम्प्लेक्स और सुपर हमराज कॉम्प्लेक्स तक फैल गई। इन 6 कॉम्प्लेक्स से आग की लपटें और धुआं अभी भी उठ रहा है। 
दो हजार करोड़ से ज्यादा का नुकसान
नफीस टावर में स्टेट बैंक ऑफ इंडिया (SBI) है। इस टावर में भी आग लगी है। आग ने बैंक को भी अपनी चपेट में ले लिया है। व्यापारी रवि शंकर दुबे ने बताया कि 800 से ज्यादा दुकानें जली हैं। आग से 20 अरब यानी दो हजार करोड़ से ज्यादा का नुकसान हुआ है।
एआर टावर में रुका एक व्यक्ति लापता
एआर टावर में काम करने वाले ज्ञान चंद लापता हैं। उनकी पत्नी का कहना है कि अभी उनका पता नहीं चल सका है। ज्ञान चंद से साथी ने बताया कि हम 6-7 लोग चौथे फ्लोर पर रात 12 बजे सोने गए थे। एक बजे के बाद आग लगी। आग लगने के बाद हम सभी बाहर आ गए। लेकिन, 40 साल के ज्ञान का पता नहीं चल रहा है। ज्ञान की तलाश के लिए फायर फाइटर्स ऑक्सीजन सिलेंडर के साथ मास्क लगाकर AR टावर में घुसे हैं।
आसपास के जिलों से बुलाई गई फायर ब्रिगेड
कानपुर, उन्नाव और लखनऊ समेत कई जिलों की 50 से ज्यादा फायर ब्रिगेड की गाड़ियां आग बुझाने में लगी हैं। सेना के साथ एयर फोर्स की टीम भी आग पर काबू पाने में जुटी है। कानपुर पुलिस कमिश्नर बीपी जोगदंड, जॉइंट पुलिस कमिश्नर आनंद प्रकाश तिवारी और DM मौके पर मौजूद हैं।
जॉइंट पुलिस कमिश्नर आनंद प्रकाश तिवारी का कहना है कि टीम आग बुझाने में जुटी है। कपड़े की मार्केट है तो आग तेजी से फैली। अगल-बगल लकड़ी की मार्केट है। तंग रास्ते हैं, आसपास काफी बिल्डिंग हैं। ऐसे में आग और न फैले इसका ध्यान रखा जा रहा है।
एक किलोमीटर के एरिया को सील किया गया
कानपुर बांसमंडी में अग्निकांड के चलते करीब 1 किमी का दायरा सील कर दिया गया है। कोपरगंज चौराहा, बांसमंडी चौराहा और डिप्टी पड़ाव चौराहा से बांसमंडी कपड़ा बाजार को जाने वाले सभी रास्तों को बैरिकेड कर दिया गया है।
फायर कमांडेंट अजय कुमार से खास बातचीत, बोले- शाम तक बुझाई जा सकती है आग
आग अब बाकी बिल्डिंगों में नहीं फैल रही है। काफी हद तक काबू पा लिया गया है। हाइड्रोलिक मशीन भी लगाई गई है। जिस फ्लोर पर पहुंचने में दिक्कत होती है, वहां हाइड्रोलिक मशीन से फायर फाइटर्स अंदर घुसे हैं। रेस्क्यू जारी है। पहले पूरी तरह आग बुझाने का प्रयास है। इसके बाद टीम अंदर जाएगी। देखा जाएगा कि कोई अंदर फंसा तो नहीं है। ये सब राहत और बचाव काम शाम तक चलता रहेगा।
इटली से कानपुर आई 5 करोड़ की हाइटेक प्लेटफॉर्म मशीन खराब पड़ी है। दैनिक भास्कर ने 10 महीने पहले ही चेताया था। इसके बाद भी सुधार नहीं हुआ। अगर समय पर ये मशीन पहुंच जाती तो आग पर काफी हद तक काबू पा लिया जाता। पढ़ें यह खबर...
इटली से कानपुर आई 5 करोड़ की हाइटेक प्लेटफॉर्म मशीन खराब, 30% स्टाफ है कम
दैनिक भास्कर की टीम ने 10 महीने पहले कानपुर में फायर ब्रिगेड मुख्यालय पर पड़ताल की तो चौंकाने वाली हकीकत सामने आई। अगर कानपुर की किसी ऊंची बिल्डिंग में आग लगी तो तबाही मचना तय है। क्योंकि यहां पर इटली से आई हाईड्रोलिक प्लेटफॉर्म मशीन चार सालों से खराब पड़ी है। यह मशीन 14 मंजिल की इमारत में फंसे लोगों को निकालने और आग बुझाने में सक्षम है। इतना ही नहीं 30% स्टाफ भी कम है। कंडम हुई फायर ब्रिगेड मशीनों के बदले में नई मशीनों का प्रस्ताव कई सालों से ठंडे बस्ते में पड़ा है। संसाधनों के अभाव में दमकल कर्मी जूझ रहे हैं। पढ़ें पूरी खबर...